Virallinen lehti nro C 118 , 29/04/1999 s. 0182



KIRJALLINEN KYSYMYS P-3127/98 esittäjä(t): Antonio Graziani (PPE) komissiolle (8. lokakuuta 1998) Aihe: Tulvien aiheuttamat tuhot Versiliassa Voimakkaat tulvat aiheuttivat 29. syyskuuta 1998 Versiliassa, Toscanan maakunnassa suunnattomia vahinkoja viljelyksille ja asumuksille. Tulvista kärsivät erityisesti Camaioren, Pietrasantan ja Massarosan kunnat. Näissä kunnissa esiintyi useita maanvyörymiä, jotka tuhosivat taimitarhoja sekä käsiteollisuus-, matkailu- ja liikeyrityksiä, joiden varassa taloudellinen toiminta tällä alueella pääasiassa on. Onko komissio tietoinen tästä luonnonkatastrofista, ja aiotaanko tätä varten myöntää kiireellisesti varoja katastrofirahastosta? Voisiko komission mielestä sopivan menettelyn perusteella käyttää Euroopan maatalouden ohjaus- ja tukirahastosta sekä Euroopan aluekehitysrahastosta myönnettäviä varoja tukitoimiin viljelysten palauttamiseksi entiselleen sekä rakennusten ja asuntojen uudelleen rakentamiseen? Pyytäisin lopuksi komissiota toimimaan mahdollisimman pian Italian hallituksen ja paikallisten italialaisten elinten toteuttamien toimien mukaisesti. Komission puheenjohtajan Jacques Santerinkomission puolesta antama vastaus (12. marraskuuta 1998) Komissio ymmärtää niiden ihmisten hädän, jotka joutuivat äskettäin tulvien uhreiksi eri puolilla Euroopan yhteisöä, erityisesti Toscanan maakunnassa. Komissio voi käsittää arvoisan parlamentin jäsenen esittämät huolet ja toiveet ja yhtyä niihin. Komissio kuitenkin muistuttaa, ettei yhteisön tason katastrofirahastoa ole olemassa ja että suora tuki katastrofien uhreiksi joutuville unionin kansalaisille on poistettu. Parlamentti on kumonnut yhteisön yleisen talousarvion budjettikohdan yhteisön rajojen sisäpuolella annettavasta hätäavusta. Yhteisö voisi myöntää taloudellista tukea rakennerahastoista tulva-alueen tuotantokyvyn palauttamiseksi ennalleen tulvista ensisijaisesti kärsineillä alueilla. Koska arvoisan parlamentin jäsenen mainitsemat kunnat eivät kuulu ensisijaisiin alueisiin, niille voidaan myöntää ainoastaan alakohtaista (kuten maataloustuki) tai laaja-alaista (kuten koulutus- ja työllisyystuki) rahoitusta. Tässä yhteydessä voidaan alustavasti arvioida, että maatalousyrityksille, jotka toimittavat investointisuunnitelmat tuottavuutensa palauttamiseksi ennalleen, voitaisiin periaatteessa myöntää tukea Euroopan maatalouden ohjaus- ja tukirahaston (EMOTR) ohjausosastosta aluetukitavoite 5A:n nojalla. Tuen myöntämisedellytykset ja suunniteltujen investointien kelpoisuus on syytä tarkastaa alueellisilta viranomaisilta (Assessorato all'Agricoltura). Muuhun kuin maatalouteen ja infrastruktuurien alalla tehtäviin tuottaviin investointeihin asianomaiset viranomaiset voisivat pyytää lainaa Euroopan investointipankilta tavanomaiseen tapaan. Muutama vuosi sitten yhteisö perusti myös Euroopan investointirahaston, josta myönnetään takuita pienille ja keskisuurille yrityksille (pk-yritykset) sekä infrastruktuuri-investointeihin. Yleisemmin voidaan todeta, että tulvat yhteisön alueella synnyttävät aluehallintoa, -suunnittelua ja -kehitystä koskevan ongelman, joka kuuluu jäsenvaltioiden toimialaan. Jäsenvaltioilla on oltava käytettävissään valmiit toimenpiteet tällaisten luonnononnettomuuksien varalta.